Folketing
2010-11-30

Altså, i modsætning til hr. Leif Lahn Jensen tror jeg faktisk på det kommunale selvstyre. Jeg tror faktisk på, at når man sidder ude i kommunerne, så vil man gerne borgerne det bedste. Har man en ledig borger i kommunen, så er det bedst for borgeren, at borgeren kommer i beskæftigelse. Al erfaring siger os, at den bedste måde at sikre, at man kommer tilbage på arbejdsmarkedet, er gennem virksomhedsrettet aktivering. Det er det, vi giver kommunen en økonomisk tilskyndelse til at gøre mere brug af, end der tidligere har været. Så for kommunen er det en kæmpe gevinst, at den enkelte kommer i beskæftigelse, og det er det selvfølgelig også for den enkelte. Det er sådan set det, der er hele formålet med den aktive beskæftigelsespolitik.